साम्प्रदायिकता के दृष्टिकोण में गांधी के समय और वर्तमान समय में कोई बहुत ज्यादा फर्क आया नहीं है और न आएगा। साम्प्रदायिकता वही है, भड़काऊ उद्देश्य वहीं हैं, दलगत राजनीतियां वहीं हैं, आग को लपटों में बदलने वाली फूंकमार प्रवृत्तियां भी वहीं हैं, लोगों के शरीर और नाम बदल गए हैं, पर मानसिकता और सोच वही है, इन सभी समान वस्तुस्थितियों में यदि कुछ नहीं है, तो वह सिर्फ और सिर्फ गांधी हैं। अच्छा है गांधी नहीं हैं, शायद भारत की आजादी के सत्तर सालों बाद भी साम्प्रदायिकता की ऐसी घिनौनी तस्वीर से उनका सीना छलनी ही होता, जैसा बंदूक की तीन गोलियों ने किया था। शायद आज की साम्प्रदायिक घृणा उनके मुख से अंतिम शब्द हे राम भी न निकलने देती, क्योंकि मृत्युकाल में स्वाभाविक रुप से निकला राम शब्द भी अब साम्प्रदायिकता के कटघरे में आता है। राम बोलने वाले गांधी शायद साम्प्रदायिक माने जाने लगते।